钦定古今图书集成/理学汇编/文学典/第114卷 > 徐即登
## 钦定古今图书集成/理学汇编/文学典/第114卷 > 徐即登

按《南昌郡乘》即登，丰城人，万历癸未进士，师事同邑
都御史李材。当材官滇南时，奏缅捷，中苏御史之谗，
逮系狱，即登为礼部官，出则就阙下鸣师冤，入则侍
师居，起暇即狱中受业，相与明学问之要。值朝审，材
自狱赴刑部，缧绁行，即登冠服，左右从，且掖且步且
哀，呼白冤状，感动行路。久之，材邀上恩，出狱，即登尚
官礼部。光皇未立，中外以立储请者多得罪，即登又
抗章论列。章既上，终身不复自言。人问之，曰：“太子未
立，人臣念宗社大计，不得不言。今幸震器有定，上父
子骨肉之间，岂臣子功名地乎？”即登淹郎署垂十年，
始迁福建提学副使。闽旧为徽国教化之地，即登崇
圣学，正文体，与诸生穷性命指归，士风丕变。己亥，繇
福建参政晋河南按察使，振饬纲纪，丰裁益凛然。会
部绅王遵训者，庄人纠聚群盗不法，事闻，有司将上
变。遵训大不道，招内亡命。先是，钦天监奏上星变，占
在宋分，归德，古宋地。是时归德相与同官有隙，将以
遵训事与星变合，傅会兴大狱，即登对。御史某曰：“杀
人以媚人，吾不能为也。”卒以此拂衣去，事亦寝，然御
史亦卒以此衔即登。辛丑考察调用。既归，杜门谢宾
客，日以圣学断续为己任，弟子益进。著《儒宗要辑》八
帙、《儒范》二帙、《正学堂稿》八帙、《来益堂稿》四帙、《易说》五
帙、《书说》四帙、《诗说》五帙、《春秋说》二帙、《逊国诸臣录》二
帙、诗文若干卷。先后抚按荐章凡数十上。天启六年
卒，年八十有二。